**Ministru kabineta noteikumu projekta „Elektroenerģijas tirdzniecības un lietošanas noteikumi” sākotnējās ietekmes novērtējuma ziņojums**

**(anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums |  Ministru kabineta noteikumu projekts „Elektroenerģijas tirdzniecības un lietošanas noteikumi” (turpmāk – noteikumu projekts) ir izstrādāts, pamatojoties uz Elektroenerģijas tirgus likuma 32.panta pirmajā daļā, 33.panta otrās daļas 1.punktā, 33.panta pirmajā daļā, 35.panta otrajā daļā un likuma “Par sabiedrisko pakalpojumu regulatoriem” 22.panta piektajā daļā dotajiem deleģējumiem. |
| 2. | Pašreizējā situācija un problēmas |  Šobrīd elektroenerģijas tirdzniecības un piegādes kārtību nosaka Ministru kabineta 2009.gada 21.jūlija noteikumi Nr. 793 „Elektroenerģijas tirdzniecības un lietošanas noteikumi” (turpmāk – spēkā esošie noteikumi). 2011.gada 28.jūlijā Valsts prezidents izsludināja Saeimas pieņemto likumu „Grozījumi Elektroenerģijas tirgus likumā”, kas attiecīgi stājās spēkā š.g. 11.augustā. Ar šo likumu tika grozīta Elektroenerģijas tirgus likuma 35.panta otrās daļas redakcija un tādēļ saskaņā ar likuma „Par likumu un citu Saeimas, Valsts prezidenta un Ministru kabineta pieņemto aktu izsludināšanas, publicēšanas, spēkā stāšanās kārtību un spēkā esamību” 10.pantu, kas nosaka, ja spēku zaudē likuma norma, kas pilnvarojusi Ministru kabinetu izdot noteikumus, par spēku zaudējušiem uzskatāmi arī noteikumi, kas izdoti, pamatojoties uz spēku zaudējušo likuma normu, spēkā esošie noteikumi zaudē spēku.Vienlaikus augstāk minētā likuma Pārejas noteikumu 25.punkts nosaka, ka Ministru kabinets līdz 2011.gada 1.oktobrim izdod noteikumus (likuma 35.panta otrā daļa), kas nosaka kārtību, kādā galalietotājs, kam ir pieslēgums sadales sistēmai, ir tiesīgs mainīt elektroenerģijas tirgotāju.  |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Ar šo Ministru kabineta noteikumu projektu plānots noteikt kārtību, kādā lietotājiem piegādā elektroenerģiju un pārtrauc tās piegādi, elektroenerģijas tirgotāju, sistēmas operatoru un lietotāju tiesības un pienākumus elektroenerģijas piegādē un lietošanā, kā arī norēķinos par saņemtajiem pakalpojumiem, tirgotāju maiņas kārtību, elektroenerģijas piegādes kārtību saistītajiem lietotājiem, lietotāju tiesības saņemt universālo pakalpojumu elektroapgādē.Noteikumu projekts satur virkni grozījumu, kas maina un uzlabo elektroenerģijas tirgus darbības principus, tā noteikumu projekts tiek papildināts ar jaunu nodaļu „Pēdējā garantētā piegāde”, kas nosaka regulējumu, kas un par kādu cenu nodrošina elektroenerģijas piegādi, tādiem lietotājiem, kuriem nav spēkā esoša elektroenerģijas tirdzniecības līguma un kuriem nav tiesību saņemt elektroenerģija, kā saistītajam lietotājamTāpat noteikumu projektā tiek iestrādātas Eiropas Parlamenta un Padomes Direktīvu 2009/72/EK **(2009. gada 13.jūlijs)** par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu prasības, kas nosaka īsākus elektroenerģijas tirgotāja maiņas paziņošanas termiņus.Noteikumu projekts paredz mainīt spēkā esošo 18.punkta redakciju, kas nosaka universāla pakalpojuma saņemšanas kritērijus. Šobrīd tiesības uz universālo pakalpojumu ir mājsaimniecībām un komersantiem, kuru gada apgrozījumus vai bilances kopsumma nepārsniedz 7 milj. Ls un kuru algoto darbinieku skaits ir mazāks par 50 darbiniekiem. Šie spēkā esošajos noteikumos iekļautie kritēji šobrīd vairs neatbilst sākotnējai idejai par mazu un vidēju (MVU) uzņēmumu aizsardzību. Saskaņā ar elektroenerģijas tirgotāju sniegto informāciju šobrīd ir izveidojusies prakse, ka uzņēmumi, kuri neatbilst MVU definīcijai (lieli pārtikas rūpniecības uzņēmumi, mazumtirdzniecības veikalu ķēdes u.c.), veic darbības, lai elektroenerģijas piegādes līgumi tiktu noslēgti ar saistītiem apsaimniekošanas uzņēmumiem, kuri atbilstoši spēkā esošajiem noteikumiem ir tiesīgi saņemt universālo pakalpojumu. Lai mazinātu risku, ka šādu darbību tālāka izplatīšanās varētu negatīvi ietekmēt esošo elektroenerģijas mazumtirdzniecības tirgu, Ekonomikas ministrija noteikumu projektā piedāvā noteikt cita veida kritērijus universāla pakalpojuma saņemšanai. Kaimiņvalstis, analizējot Latvijas tirgus atvēršanas pieredzi, noteica atšķirīgus kritērijus – Igaunijā šāds kritērijs ir lietotāja patēriņa apjoms, bet Lietuvā – lietotāja pieslēguma jauda elektroapgādes sistēmai. Ņemot vērā, ka Igaunijā tomēr tika novērotas problēmas saistībā ar strīdus jautājumiem patēriņa apjoma noteikšanā, atbilstošākais kritērijs Latvijai būtu sistēmas pieslēguma spriegums un jauda. Ar šādu universāla pakalpojuma regulējumu elektroenerģijas tirgū tiktu iesaistīti aptuveni 4200 lietotāji (papildus visām mājsaimniecībām, kas arī var pirkt elektroenerģiju atvērtajā tirgū), bet brīvā elektroenerģijas tirgus daļa pieaugtu līdz 45-50%.Noteikumu projekts vienlaikus nosaka, ka universāla pakalpojuma kritēriju maiņa stāsies spēkā 2012.gada 1.aprīli. Tāpat noteikumu projektā tiek precizēta procedūra, kā saistītais lietotājs, kurš zaudē tiesības saņemt universālo pakalpojumu, tiek brīdināts par šādu apstākļu maiņu un par pienākumu noslēgt attiecību tirdzniecības līgumu par elektroenerģijas piegādi.Tāpat noteikumu projekts paredz saistītajiem lietotājiem, līdzīgi, kā tas ir tirgus dalībniekiem ieviest divu līgumu sistēmu, proti, saistītajam lietotājam būs jāslēdz sistēmas pakalpojumu līgums ar sistēmas operatoru un elektroenerģijas piegādes līgums ar publisko tirgotāju. Tādejādi tiks atvieglota turpmākā reālā elektroenerģijas tirgus atvēršana, vienkāršojot elektroenerģijas tirgotāju maiņas procesu. Divu līgumu sistēma ļaus reāli nodalīt sistēmas operatora (regulēts monopols, kurš darbojas vienlīdzīgi pret visiem tirgus dalībniekiem) un publiskā tirgotāja (komersants, kurš darbojas konkurences apstākļos) klientu datu bāzes, radot tirgū pārredzamību un caurspīdīgumu.Pāreja uz divu līgumu sistēmu ir paredzēta pakāpeniska, lai tas neradītu papildu izdevumus sabiedrisko pakalpojumu sniedzējiem un neērtības lietotājiem. Koncepcija paredz, ka divu līgumu slēgšana tiktu uzsākta ar 2012.gada 1.jūliju. Divu līgumu slēgšana būs obligāta jauniem lietotājiem vai lietotājiem, kuri vēlēsies veikt grozījumus līgumā, t.i., tiem, kuri kontaktēsies ar klientu apkalpošanas centru. Savukārt saistītajiem lietotājiem, kuri tirgū nav „aktīvi”, būs joprojām tiesības saņemt elektroenerģiju iepriekš noslēgtā tipa piegādes līguma ietvaros. Tādā veidā lietotāji netiks apgrūtināti ar obligātu līgumu pārslēgšanas procedūru. Notikumu projekts paredz, ka sistēmas operatoram būs pienākums izstrādāt sistēmas pakalpojumu līgumu un iesniegt to Sabiedrisko pakalpojumu regulēšanas komisijai apstiprināšanai.Noteikumu projekta 32.punktā tiek nostiprināta norma par saistītā lietotāja pienākumu maksāt nokavējuma procentus 0,15 % apmērā par katru veicamā maksājuma kavējuma dienu no savlaicīgi nesamaksātās summas. Lietotājiem, ar kuriem ir noslēgts rakstveida līgumus, šāda veida norma ir ietverta elektroenerģijas piegādes tipveida līgumā. Noteikumu projekta 17.punkts paredz, ka elektroenerģijas piegāde var notikt arī, neslēdzot rakstveida līgumu. Tomēr arī šo lietotāju kategorijā gadās personas, kas savlaicīgi nenorēķinās par saņemto preci un tādā veidā rada zaudējumus elektroenerģijas tirgotājam. Tādēļ, lai radītu tiesisko bāzi papildu stimulam norēķināties savlaicīgi, ir nepieciešams noteikt pienākumu maksāt nokavējuma procentus arī šiem lietotājiem. Neslēdzot rakstisku līgumu, noteikumos ietvertās normas šiem lietotājiem aizstāj līgumu, jo šajos noteikumos ir noteiktas iesaistīto darījuma partneru saistības, līdz ar to noteikumu projektā ir tiesiski iespējams norādīt nokavējuma procentus.Noteikumu projekta 60.punkts paredz, ja lietotājs ir bojājis elektroenerģijas komercuzskaites mēraparātu ar nolūku samazināt elektroenerģijas patēriņa rādījuma lielumu vai radīt iespēju elektroenerģiju lietot bez maksas, tad lietotājam ir pienākums samaksāt par neuzskaitīto elektroenerģiju, kā arī segt izdevumus par komercuzskaites izbūvi sistēmas operatoram brīvi pieejamā vietā, kas nepārsniedz faktiskos izdevumus ēkas ievada un komercuzskaites rekonstrukcijai. Šāds risinājums ir radīts, lai lietotājs vairs nevarētu patvaļīgi izmainīt uzskaites shēmu, ja uzskaites sistēma ir izbūvēta lietotāja telpās, tādejādi novēršot lietotāja iespējamās prettiesiskās darbības, ar kurām tas nodara zaudējumus sistēmas operatoram. Faktiskie izdevumi, kas saistīti ar ēkas ievada un komercuzskaites rekonstrukciju, katrā individuālajā gadījumā būs dažādi, jo tie ir atkarīgi no rekonstrukcijas tehniskā risinājuma un izmantoto materiālu daudzuma, patērētā laika u.c. apstākļiem. Vispārējā gadījumā uzskaites iznešanas izmaksas sastāvēs no jaunas elektrosadalnes, nepieciešamajiem pievienojumiem (kabeļiem), montāžas un rakšanas (ja tāda nepieciešama) izmaksām. Izmaksās netiks ietverta sadales tīkla modernizācijas vai attīstības izmaksas, jo uzskaites iznešana notiks esošās pieslēguma jaudas ietvaros. |
|  5. | Projekta izstrādē iesaistītās institūcijas | Noteikumu projekta izstrādē ņemts vērā elektroenerģijas tirgotāju - AS „Latvenergo”, SIA „Enefit”, Sabiedrisko pakalpojumu regulēšanas komisijas izteiktie priekšlikumi.  |
| 6. | Iemesli, kādēļ netika nodrošināta sabiedrības līdzdalība | Saskaņošanas procesā, bez atzinumus sniegušajām institūcijām un komersantiem, piedalījās arī sociālie partneri – Latvijas Darba devēju konfederācija un Latvijas Tirdzniecības un rūpniecības kamera. |
| 7. | Cita informācija | Projekts šo jomu neskar  |

|  |
| --- |
| II. Tiesību akta projekta ietekme uz sabiedrību |
| 1. | Sabiedrības mērķgrupa | Elektroenerģijas lietotāji, sistēmas operatori, elektroenerģijas tirgotāji, publiskais tirgotājs. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Projekts šo jomu neskar |
| 5. | Administratīvās procedūras raksturojums |  Projekts šo jomu neskar |
| 6. | Administratīvo izmaksu monetārs novērtējums |  Projekts šo jomu neskar |
| 7. | Cita informācija |  Projekts šo jomu neskar |

**Noteikumu projekts neskar anotācijas III. Tiesību akta projekta ietekme uz valsts budžetu un pašvaldību budžetiem; VI. Sabiedrības līdzdalība un šīs līdzdalības rezultāti.**

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Direktīvā 2009/72/EK iekļautās normas nacionālajos tiesību aktos ir jāpārņem līdz 2011.gada 3.martam. |
| 2. | Citas starptautiskās saistības | Projekts šo jomu neskar |
| 3. | Cita informācija | Projekts šo jomu neskar |
| 1.tabula Tiesību akta projekta atbilstība ES tiesību aktiem |
| Attiecīgā ES tiesību akta datums, numurs un nosaukums | Eiropas Parlamenta un Padomes Direktīvā 2009/72/EK **(2009. gada 13.jūlijs)** par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu iekļautās normas nacionālajos tiesību aktos ir jāpārņem līdz 2011.gada 3.martam. |
|  |
| A | B | C | D |
| Attiecīgā ES tiesību akta panta numurs  | Projekta vienība, kas pārņem vai ievieš katru šīs tabulas A ailē minēto ES tiesību akta vienību | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2009/72/EK 3.panta trešā daļa | 13.punkts | ES norma ir ieviesta pilnībā, cik tas attiecas uz mājsaimniecību tiesībās saņemt universālo pakalpojumu. | Nacionālais tiesību akts paredz papildus prasības  |
| Direktīvas 2009/72/EK 3.panta piektās daļas a) b) punkti | 107., 121. |  ES normas ir ieviestas pilnībā | Nacionālais tiesību akts neparedz stingrākas prasības  |
| Direktīvas 2009/72/EK 3.panta devītās daļas a) b) c) punkti | 90. | ES normas noteikumu projektā ir pārņemtas daļēji. Elektroenerģijas tirgus likuma 32.panta ceturtā daļa paredz, ka regulators nosaka rēķinos un informatīvajos materiālos ietveramās informācijas veidu un apjomu. Tādēļ tiks precizēti SPRK noteikumi „Par informāciju elektroenerģijas galalietotājiem”. | Nacionālais tiesību akts neparedz stingrākas prasības  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.Kādēļ? | Direktīvas 2009/72/EK 3.panta trešā daļa nosaka dalībvalstu pienākumu nodrošināt, ka visi mājsaimniecību lietotāji saņem universālo pakalpojumu. Attiecībā uz citiem elektroenerģijas lietotājiem Direktīvas 2009/72/EK 3.panta trešā daļa dod dalībvalstīm brīvu izvēli, kādā veidā tiek regulēta to darbība brīvajā elektroenerģijas tirgū un to tiesības uz universālo pakalpojumu.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Papildu normatīvie akti nav jāizdod. |
| 2. | Cita informācija | Pēc noteikumu pieņemšanas būs jāprecizē elektroenerģijas piegādes tipveida līgums. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Projekta izpildi nodrošina elektroenerģijas pārvades sistēmas operators, elektroenerģijas sadales sistēmas operatori, elektroenerģijas tirgotāji un Sabiedrisko pakalpojumu regulēšanas komisija. |
| 2. | Projekta izpildes ietekme uz pārvaldes funkcijām  | Projekts neparedz funkciju paplašināšanu. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Projekts neparedz veidot jaunas valsts institūcijas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar |
| 6. | Cita informācija | Projekts šo jomu neskar |

Ministru prezidents V. Dombrovskis

Ekonomikas ministrs D.Pavļuts

Iesniedzējs: Ekonomikas ministrs D.Pavļuts

Vīza: Valsts sekretārs J.Pūce

1837

J.Bunkovskis

67013170, Janis.Bunkovskis@em.gov.lv